b"\n_START_ARTICLE_\nIsabel Bonig Trigueros\n_START_SECTION_\nBiografia\n_START_PARAGRAPH_\nIsabel Bonig \xc3\xa9s llicenciada en dret per la Universitat Jaume I de Castell\xc3\xb3 amb premi extraordinari de final de carrera. Casada i sense fills, Isabel Bonig prov\xc3\xa9 d'una fam\xc3\xadlia de tradici\xc3\xb3 socialista, per\xc3\xb2 de ben jove s'afili\xc3\xa0 a les joventuts del Partit Popular (PP). Des de la presid\xc3\xa8ncia de l'associaci\xc3\xb3 'La Vall del Futur' des d'on es reivindicava l'hospital per a la Vall d'Uix\xc3\xb3 va prendre rellev\xc3\xa0ncia a nivell local, i per a les eleccions de 2007 el PP va pensar en ella per a encap\xc3\xa7alar la seua candidatura municipal. Bonig aconseguiria guanyar amb majoria absoluta i repetir els resultats a les seg\xc3\xbcents eleccions de 2011. Durant la seua etapa com a Consellera d'Obres P\xc3\xbabliques, el 2007 es va produir un deute el pagament del qual s'elud\xc3\xad de manera fraudulenta pel valor de 9,5 milions d'euros amb l'adjudicaci\xc3\xb3 de l'autovia de la costa a una uni\xc3\xb3 d'empreses controlada principalment per Lubasa._NEWLINE_Deu dies despr\xc3\xa9s de prendre possessi\xc3\xb3 com alcaldessa de la Vall d'Uix\xc3\xb3 fou cridada pel president Francesc Camps per tal de dirigir la conselleria d'Infraestructures, Territori i Medi Ambient (c\xc3\xa0rrec que va ocupar fins al 30 de juny de 2015) i fou substitu\xc3\xafda a l'alcaldia pel seu company \xc3\x93scar Clavell._NEWLINE_El juliol de 2015, despr\xc3\xa9s que Alberto Fabra renunci\xc3\xa0s a la presid\xc3\xa8ncia del PP valenci\xc3\xa0 arran dels resultats electorals a les eleccions auton\xc3\xb2miques de maig, Isabel Bonig va ser escollida per aclamaci\xc3\xb3 pel comit\xc3\xa9 executiu i la junta directiva del PP valenci\xc3\xa0 com a presidenta, despr\xc3\xa9s d'haver estat designada per a aquests c\xc3\xa0rrecs per la direcci\xc3\xb3 estatal del partit."